הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 94, 2021-01-04 11:00

יפעת שאשא ביטון: בוקר טוב לכולם, ברשותכם, אני מתכבדת לפתוח את ישיבת הוועדה המיוחדת לעניין נגיף הקורונה.

יפעת שאשא ביטון: הנושא: אלפי נשים בהיריון שהפכו מובטלות בתקופת משבר הקורונה לא יהיו זכאיות לדמי לידה או אבטלה.

יפעת שאשא ביטון: בשבוע שעבר נחשפנו לאיזשהו עיוות שמהווה בסופו של דבר פגיעה כפולה בנשים בכלל, אבל בעיקר בנשים שתצטרכנה ללדת בחודשים הקרובים.

יפעת שאשא ביטון: אז, בעצם, פעם אחת הן לא עובדות, מקבלות 70% מההכנסה.

יפעת שאשא ביטון: אחר כך 70% כאשר ייחשבו להן את דמי הלידה, יחשבו להן את ה-70% מתוך ה-70%.

יפעת שאשא ביטון: משיחה שקיימתי גם עם מנכ"ל הביטוח הלאומי, הבנתי שיש נשים שאפילו יהיו זכאיות לפחות מזה.

יפעת שאשא ביטון: אנחנו דרשנו לתקן את העיוות הזה, ולכן, אנחנו מקיימים את הדיון היום.

יפעת שאשא ביטון: לשמחתי הרבה, יכול להיות שאנחנו נשתמש בזה כשיטה.

יפעת שאשא ביטון: העלינו את זה על סדר-היום.

יפעת שאשא ביטון: קבענו את הדיון.

יפעת שאשא ביטון: בינתיים אני מבינה שהנושא נפתר, לפחות לפני שעה יצאה הודעה שיש פתרון.

יפעת שאשא ביטון: אני יודעת שבמשרד העבודה והרווחה, וגם בביטוח הלאומי עשו מאמצים גדולים בימים האחרונים כדי שהדבר הזה אכן יתוקן.

יפעת שאשא ביטון: נשמח לשמוע ממך כבוד השר, מה בדיוק על סדר היום, והאם העיוות אכן תוקן במלואו.

יפעת שאשא ביטון: בבקשה.

איציק שמולי: תודה רבה, גברתי היושבת-ראש, תודה רבה לוועדה, ובהזדמנות הזאת יישר כוח לוועדה, ועדה מקצועית ומסורה בכל תקופת המשבר הזה.

איציק שמולי: בהקשר הספציפי הזה, בעצם, נוצרה בעיה שנובעת מן העובדה שכפי שאתם בוודאי יודעים, הזכאות לדמי לידה היא תלויה גם – בעצם בתקופה שלפני הלידה, אותה אישה עבדה.

איציק שמולי: אם אני זוכר נכון, שפיגלר, החוק מחייב מבחינת הוותק של דמי הלידה, זה עשרה חודשים לפני, נכון?

מאיר שפיגלר: מה שקורה זה שאם אין לה תאריך קובע במשך עשרה ימים לפני הלידה שלה, אז היא לא זכאית לקבל את דמי הלידה.

מאיר שפיגלר: הרעיון הוא כמובן לתת לה את מלוא דמי הלידה שהייתה זכאית להם ערב יציאתה לחל"ת.

איציק שמולי: אז כמובן שבגלל הנסיבות של הקורונה שבעטיין הרבה מאוד נשים גם פוטרו או הוצאו לחל"ת, בעצם, נמנע מהן, כנראה מאלפים מתוכן לקבל את הזכאות לדמי לידה.

איציק שמולי: צריך להדגיש שבנקודת הזמן הזו, אף אישה לא נפגעה.

איציק שמולי: הבעיה הייתה אמורה להתחיל מעתה ואילך.

איציק שמולי: אני באמת שמח גם בזכות הפעולה הנמרצת של הוועדה, גם בזכות הרבה מאוד ליווי תקשורתי שהיה בסוגיה הזאת.

איציק שמולי: בעיקר בגלל או בזכות מאמץ גדול מאוד גם מצדנו וגם מצד הביטוח הלאומי, הצלחנו להגיע להסכמות עם משרד האוצר בלילה.

איציק שמולי: מגיע יישר כוח גם לשר האוצר בעניין הזה.

איציק שמולי: ההסכמות אומרות פשוטו כמשמעו - תקודם חקיקה שבעצם תשקף שני דברים.

איציק שמולי: באופן ספציפי תתקן את העוול כך שגם אותן נשים שהוצאו לחל"ת או פוטרו ממקום עבודתן בתקופת הקורונה, תקבלנה את דמי הלידה שהן זכאיות להן על-פי החוק הקיים.

איציק שמולי: הדבר השני, כמובן, שאנחנו לא נאפשר ולא אפשרנו פגיעה באותן נשים שממילא אתם יודעים נפגעו הרבה יותר מגברים בתקופת הקורונה.

איציק שמולי: אז עכשיו לבוא ולהעניש אותן בגלל הנסיבות של המצב הכלכלי, זה דבר שהוא הזוי, והוא מוטרף לחלוטין.

איציק שמולי: אני שמח שהדבר הזה נמנע.

איציק שמולי: נקווה שעל חלק מהדברים כן נוכל לייצר תכנית, כי צריכה להיות פה חקיקה.

איציק שמולי: אני מניח שנצליח להתגבר על המשוכה הזאת, ותקודם חקיקה ממש תוך פרק זמן קצר.

איציק שמולי: מבחינתנו, אפילו בישיבת הממשלה.

יפעת שאשא ביטון: תודה רבה כבוד השר.

יפעת שאשא ביטון: רק כדי להבין, אתה אומר בישיבת הממשלה הקרובה, זה חייב לבוא לכנסת, חייב לעבור את כל התהליך?

איציק שמולי: בהחלט, כיוון שמדובר בהליך של חקיקה.

איציק שמולי: אנחנו נהיה תלויים בשני גורמים: ביצירת הסכמות בתוך הממשלה.

איציק שמולי: אני מניח שאם יש הסכמה גם תקציבית של שר האוצר, אז לא תהיה כאן בעיה.

איציק שמולי: אני רוצה בהזדמנות הזאת להודות למאיר שפיגלר שבאמת עשה לילות כימים כדי לפתור את הסוגיה הזאת ביחד איתי.

איציק שמולי: לאחר מכן, אנחנו נהיה תלויים להבנתי, גם באישור של ועדת ההסכמות בכנסת, ושל יושב-ראש הכנסת, על מנת שנוכל לקדם חקיקה.

יפעת שאשא ביטון: נצטרך לצאת בקריאה גם ליושב-ראש הכנסת, וגם לוועדת ההסכמות כדי שבאמת הדבר הזה התרחש מהר לפני שנגיע לנשים הראשונות שייפגעו מהדבר הזה.

יפעת שאשא ביטון: בבקשה, חברת הכנסת תמר זנדברג.

תמר זנדברג: תודה, גברתי היושבת-ראש, אני חושבת שהאירוע הזה מעלה שני אירועים, שתי סוגיות.

תמר זנדברג: אחת – כמעט אין סוף, אין תחתית לפגיעה בקורונה, במיוחד בנשים.

תמר זנדברג: אנחנו במשך חודשים ארוכים, והיו פה הרבה דברים, גברים ונשים, סוגיות של דמי אבטלה; סוגיות של אבטלה של צעירים, אבטלה של מבוגרים - המון סוגיות שעלו לאורך הזמן.

תמר זנדברג: תמיד גילינו שמתחת לכל סוגיה מתכתבת עוד סוגיה נשית.

תמר זנדברג: ממש בשבוע האחרון של הכנסת תיקנו לבקשתכם, לבקשת המשרד, אדוני השר, אדוני המנכ"ל, את התיקון עבור הנשים שיצאו לחל"ת, שפוטרו – סליחה, שחזרו מחופשת לידה, ויצאו לחל"ת קורונה.

תמר זנדברג: ועכשיו אנחנו מגלים שהנשים האלה, בדיוק הנשים האלה גם לא זכאיות למענק לידה שזכאית להם כל אישה.

תמר זנדברג: הדבר השני, באמת, עד כמה שאנחנו מעלים נושאים ואחר-כך הם מתוקנים, והמשרדים הולכים ומרימים את הכפפה, ובאמת, כל הכבוד על הטיפול המהיר, וגם על השפה התקשורתית וכו'.

תמר זנדברג: אני רוצה להרים דגל בנושא החקיקה.

תמר זנדברג: כמובן, שאנחנו נתגייס, לדעתי, נציגות ונציגי אופוזיציה.

תמר זנדברג: הרבה דברים בכנסת הזו עברו בסיוע או בתמיכה כמעט בלעדית של האופוזיציה.

תמר זנדברג: אני באמת רוצה לנצל את ההזדמנות כדי להתחייב ולקרוא שכולנו נעלה את הדברים במהירות, בלי שזה ייתקע עם איזה דילים שעכשיו מישהו יבוא ויתנה את זה בשביל משהו אחר, ובשביל ההתנחלויות, ובשביל אני לא יודעת מה.

תמר זנדברג: כבר יותר מדיי דברים נתקעו בשבועות ובחודשים האחרונים כי מישהו אחר עשה עוד משהו.

תמר זנדברג: פה, דרושה התגייסות נחרצת לטובת אותן נשים, ושנעביר את זה במהרה עוד בזמן שהכנסת פועלת בתקופת פגרת הבחירות המוזרה הזאת.

תמר זנדברג: תודה.

יפעת שאשא ביטון: תודה רבה, חברת הכנסת תמר זנדברג.

יפעת שאשא ביטון: מבחינתנו, אנחנו נהיה מוכנים לעשות את זה אפילו במסגרת הוועדה הזאת.

יפעת שאשא ביטון: אנחנו נתגייס ונעשה את זה בצורה אינטנסיבית.

יפעת שאשא ביטון: בבקשה, חבר הכנסת יוראי להב.

יוראי להב-הרצנו: תודה רבה, גברתי היושבת-ראש, יש בעיניי נושאים שלא צריכים לעלות על סדר-יומה של הכנסת, זה אחד מהם.

יוראי להב-הרצנו: לא כי הנושא הזה הוא לא חשוב חלילה – ולא כי לא צריך לתקן את זה, אלא כי הדבר הזה היה צריך לקרות מעצמו.

יוראי להב-הרצנו: זו הרי לאקונה שאף אחד לא התכוון שהיא תקרה.

יוראי להב-הרצנו: יש לה פוטנציאל לפגוע בהרבה מאוד נשים, כי הרי מרבית האנשים שנפגעו בתקופת הקורונה כלכלית הן נשים, כך שזו אוכלוסיית היעד שממילא זו אוכלוסייה מוחלשת, ומימלא צריך לסייע, בעיקר לנשים שעבדו בעסקים קטנים או בינוניים.

יוראי להב-הרצנו: ולכן, הייתי מצפה שהדבר הזה יתוקן, ולא יעלה על סדר יומה של הכנסת רק עכשיו.

יוראי להב-הרצנו: יחד עם זאת, אני כן רוצה לברך אותך, גברתי היושבת-ראש, שאת מקפידה להעלות את הנושאים ואת הלאקונות, ולוודא שהן נפתרות ונפתרים, ואותך, השר שמולי, על המהירות של התגובה.

יוראי להב-הרצנו: וכמובן, את שפיגלר מהביטוח הלאומי.

יוראי להב-הרצנו: ההתגייסות של כל הגורמים מעידה על הפגיעה שהיא מובנת מאליה, ואני מאוד מקווה שנצליח לפתור אותה עוד בתקופת הכנסת נוכחית, ואם לא, אז בכנסת הבאה.

יוראי להב-הרצנו: זו באמת סוגיה שצריך לפתור אותה ומהר, כי היא פשוט מובנת מאליה.

יוראי להב-הרצנו: אז תודה רבה על הדברים.

יפעת שאשא ביטון: אנחנו רוצים שזה לא יגיע לכנסת, שיגיע עכשיו, וגם מוכנים - - -

יוראי להב-הרצנו: עם הממשלה הנוכחית אני לא משוכנע שזה יקרה.

יוראי להב-הרצנו: יש בי הרבה תקווה חדשה שהדבר ייפתר.

יפעת שאשא ביטון: גם לי.

מאיר שפיגלר: אני לא רוצה להיות נביא בטרם עת, אבל שר הרווחה איציק שמולי, דוחף את זה.

מאיר שפיגלר: ואין לי ספק שזה יהיה בעת הקרובה מאוד.

מאיר שפיגלר: זה יעוגן או בחקיקה, או בהסכם.

מאיר שפיגלר: וכל אחת שתלד בסיטואציה הזאת, תקבל את מלוא דמי הלידה שלה.

יוראי להב-הרצנו: מה זאת אומרת או חקיקה או הסכם?

מאיר שפיגלר: אנחנו בוחנים את זה.

מאיר שפיגלר: מה שלא יהיה, זה ייצא אל הפועל.

מאיר שפיגלר: השר דוחף את זה, וכך גם זה יהיה.

יפעת שאשא ביטון: אוקיי.

יפעת שאשא ביטון: אז יש פה תקווה עוד יותר גדולה.

יפעת שאשא ביטון: זאת אומרת, אם אתה אומר שאפשר אולי לעגן את זה בהסכם, ואחר כך בחקיקה מאוחרת, אז זה יהיה הכי טוב לכולם.

מאיר שפיגלר: אנחנו בודקים את זה.

מאיר שפיגלר: מה שלא יהיה, מה שחשוב בשורה התחתונה, לא תהיה יולדת שלא תקבל את מלוא דמי הלידה שהיא זכאית להם.

איציק שמולי: אני רוצה רק להיות מדויק.

איציק שמולי: הייעוץ המשפטי של הביטוח הלאומי קבעה שנדרשת פה חקיקה.

איציק שמולי: גם המועצה של הביטוח הלאומי אישרה את הנוסח של התיקון בצורה של חקיקה.

איציק שמולי: אם עכשיו יילכו למתווה של הסכם שאני לא יודע אם הוא אפשרי מבחינה משפטית - - -

יפעת שאשא ביטון: לא משנה, שיעשו גישור של התקופה הזאת, ואחר כך יחוקקו חוק.

איציק שמולי: אם יש הסכמה בכנסת ובממשלה - זה במסלול הירוק, זאת לא בעיה.

איציק שמולי: אבל השאלה שלי הייתה רק כדי להיות שקופים כלפי הוועדה, מה המועד שאם עד אליו אנחנו לא מתקנים את המצב הקיים, נשים תתחלנה להיפגע?

מאיר שפיגלר: שני דברים.

מאיר שפיגלר: קודם כל, במקרה הקיצון, זה נוגע ב-1 בינואר, כלומר, לפני מספר ימים.

מאיר שפיגלר: בכל מקרה שלא יהיה, אני לא מעלה על הדעת שזה לא יחול רטרו-אקטיבי על היולדת הראשונה שזכאית לקבל את דמי הלידה.

מאיר שפיגלר: חד ונחרץ.

יפעת שאשא ביטון: היא תצטרך לחכות עד שיושלם התהליך - - -

מאיר שפיגלר: כמו שהשר ציין, זה יהיה מהר יותר ממה שמקובל במחוזותינו.

יפעת שאשא ביטון: אנחנו נעקוב.

יפעת שאשא ביטון: בגלל שאתה אומר שכבר מה-1 לינואר כבר מתחיל לתת את אותותיו, אז אנחנו נעקוב ממש מדי יום, כי אנחנו יודעים שכל יום שעובר זה מאריך את מאריך את - - -

אימאן ח'טיב יאסין: בוקר טוב לכולם, באמת, משמח לשמוע בשורות טובות, במיוחד שעכשיו הגענו מהפגנה של בעלי המסעדות.

אימאן ח'טיב יאסין: המצב מאוד קשה, ואני מקווה שגם הדבר הזה יבוא על פתרונו בתקופה המהירה, כי אי אפשר להפקיר 200 אלף עובדים שמאחוריהם יש 200 אלף משפחות.

אימאן ח'טיב יאסין: לעניין של דמי לידה לנשים.

אימאן ח'טיב יאסין: באמת, זה נותן קצת תקווה לראות שדברים קורים למרות התקופה הקשה.

אימאן ח'טיב יאסין: אני רוצה להעלות בנוסף לנושא של דמי הלידה את כל הנושא של הנשים הלא מוגנות שמפטרים אותן.

אימאן ח'טיב יאסין: ראינו בשנה הזאת 15 אלף בקשות לפיטורין לנשים מוגנות בחוק, וזה ביחס לשנים עברו של 1,000 בקשות לשנה.

אימאן ח'טיב יאסין: הרוב המוחץ – 14 אלף בקשות אושרו, ואני הגשתי הצעה ושמענו מה התגובה.

אימאן ח'טיב יאסין: עדיין זה לא בסדר מה שקורה.

אימאן ח'טיב יאסין: בחודשים ספטמבר עד נובמבר, 3,000 ומשהו בקשות הוגשו, מתוכן 53% של נשים שהן בהיריון.

אימאן ח'טיב יאסין: 7.5% בטיפולי פוריות.

אימאן ח'טיב יאסין: 3.8% לאחר חופשת לידה, ולאחר חופשת לידה 35.3% - הנתונים האלה אומרים דרשני.

אימאן ח'טיב יאסין: אנחנו לא מחדשים.

אימאן ח'טיב יאסין: אנחנו אומרים שהנשים הן החוליה הכי חלשה בחברה הישראלית, והכי נפגעת בכל הסיפורים.

אימאן ח'טיב יאסין: כל פעם שקורה משהו, כל משבר, הראשונות שייפגעו אלה הנשים.

אימאן ח'טיב יאסין: וטוב שיש מישהו שמוכן ויכול להרים את הדגל הזה ולעשות בו שינוי.

אימאן ח'טיב יאסין: אני מבקשת, נכון שזה הישג שאנחנו נדאג לאותן נשים שיקבלו דמי לידה, וזו זכותן, כי הן שילמו כל השנים שלהן בעבודה שלהן, ומגיע להן דמי לידה.

אימאן ח'טיב יאסין: אז גם לאותן נשים – 14 אלף נשים שהוצאו לחל"ת גם צריך לדאוג.

יפעת שאשא ביטון: תודה רבה חברת הכנסת אימאן ח'טיב.

יפעת שאשא ביטון: בבקשה, חברת הכנסת עאידה תומא סלימאן.

יפעת שאשא ביטון: בבקשה.

עאידה תומא סלימאן: תודה רבה, באמת, כבוד היושבת-ראש, על זה שאת מעלה את הנושא.

עאידה תומא סלימאן: אני גם כן עקבתי אחרי מה שהיה בתקשורת בנושא, אבל אני חייבת להזכיר, שגם הנושא שהעלתה חברת הכנסת אימאן ח'טיב, כשהייתי יושבת-ראש הוועדה הזמנית ועדת הרווחה, עלה גם הנושא בתחילת משבר הקורונה את הבקשות לפיטורים לנשים המוגנות לפי החוק מפיטורין.

עאידה תומא סלימאן: ראינו שבזמנו הממשלה רצה לקבוע תקנות בעניין הזה שהרשו אפילו למעסיקים לפטר, או להוציא לחל"ת בלי לבקש אישור, בלי לחכות לאישור.

עאידה תומא סלימאן: אני בזמנו פניתי לבג"ץ בנושא הזה, והיו ארגוני נשים שפנו לבג"ץ.

עאידה תומא סלימאן: בערב בג"ץ, בדיוק, כמו שבערב הוועדה הזאת, הממשלה ביטלה את התקנה, וחזרה וחייבה.

עאידה תומא סלימאן: אבל נוצר פער של שבועיים שלושה, שבהם כל מעסיק שרצה לפטר, להוציא לחל"ת נשים שהן מוגנות לפי החוק, עשה את זה בצורה חופשית.

עאידה תומא סלימאן: לאחר מכן, קיימנו גם דיונים, בדקנו, וביקשנו שייבנה מנגנון שיבדקו את הבקשות האלה, כי לא כל הבקשות הן אמיתיות.

עאידה תומא סלימאן: לצערי הרב, המכניזם הקיים באגף האכיפה במשרד העבודה והרווחה, לא מאפשר בדיקה דקדקנית לפעמים לבקשות האלה של הוצאת נשים לחל"ת.

עאידה תומא סלימאן: בזמנו, הרבה מהנשים בעצם - - -

איציק שמולי: המצב שונה.

איציק שמולי: בגל הראשון, ברשותך, זה אכן היה המצב.

עאידה תומא סלימאן: אני יודעת.

עאידה תומא סלימאן: אני הגשתי בג"ץ אז בזמנו על הנושא, בדיוק אמרתי את זה כבוד השר.

איציק שמולי: לאור מה שאת הובלת, וגם הביקורת הציבורית המושגת שהייתה עם הכניסה שלי לתפקיד, כשהתחיל הגל השני, שינינו את הדבר הזה לחלוטין.

איציק שמולי: היום אין דבר כזה.

איציק שמולי: כל מקרה חייב להיבדק לגופו.

עאידה תומא סלימאן: כן.

עאידה תומא סלימאן: בסופו של דבר, כבוד השר, אם אתה בודק כמה מהבקשות מאושרות, ונותנים להם להוציא את הנשים לחל"ת, אתה רואה שמעל 80%, 85% נותנים להן את הפטור הזה וכן מאפשרים את הוצאת החל"ת.

עאידה תומא סלימאן: אני חושבת שזו הצטברות עוולה על עוולה.

עאידה תומא סלימאן: כלומר, הנשים האלה הוצאו לחל"ת ראשונות, ועכשיו הן קוצרות את התוצאות של ההוצאה הזו.

עאידה תומא סלימאן: הן גם נמצאות כבר שנה.

עאידה תומא סלימאן: כולן אמרו לי אז לרוץ לבג"ץ, זה כולה כמה חודשים, זה חודשיים, שלושה, הן יחזרו לעבוד.

עאידה תומא סלימאן: הנה, אנחנו רואים.

עאידה תומא סלימאן: כבר עברה שנה כאשר הנשים האלה נמצאות בתוך הבית.

עאידה תומא סלימאן: הן נכנסו להיריון שוב, ואני מאוד שמחה.

עאידה תומא סלימאן: קודם כל, אני מברכת על העובדה שהמשרד ואת והביטוח הלאומי נכנסו לתמונה, הגיעו לסיכומים האלה.

עאידה תומא סלימאן: את יכולה להיות בטוחה, כבוד היושבת-ראש, וגם כבוד השר, שכולנו נתגייס כדי להעביר – אם הצטרך חקיקה, אנחנו נהיה שם, נהיה מגויסות, לא כדי לעזור לממשלה, אלא כדי לעזור לנשים האלה שמגיע להן לקבל את מה שהן צריכות לקבל.

עאידה תומא סלימאן: ואם לא, אם אפשרי דרך הסכם שהתווסף להסכמים של הביטוח הלאומי שמסדירים דברים כאלה, זה יהיה מצוין.

עאידה תומא סלימאן: יותר קצר לא צריך לא לעזור לא לממשלה ולא ולאחרים במקרה הזה.

יפעת שאשא ביטון: אין לי בעיה לעזור לממשלה, לעזור לציבור תמיד.

יפעת שאשא ביטון: עשינו את זה כל החודשים האחרונים, נעשה בשמחה גם בהמשך.

עאידה תומא סלימאן: כן.

עאידה תומא סלימאן: לציבור בשמחה נעשה.

יפעת שאשא ביטון: תודה רבה, חברת הכנסת עאידה תומא סלימאן.

יפעת שאשא ביטון: חברת הכנסת הילה שי וזאן.

יפעת שאשא ביטון: בבקשה.

הילה שי וזאן: תודה רבה, כבוד היושבת-ראש, באמת, קצת חבל שתמיד זה צריך לעבוד בשיטה של לחץ, לחץ שלנו כדי שהדברים יקרו.

הילה שי וזאן: אבל בסדר, אנחנו יודעים את זה.

הילה שי וזאן: אנחנו עושים את זה פה בוועדה כבר הרבה מאוד חודשים.

הילה שי וזאן: העיקר, כמו שאמרת, העיקר התוצאה.

הילה שי וזאן: אני רוצה לציין עוד דבר לגבי הבעיה של נשים שבאמת עתידות ללדת בשנת 20/21.

הילה שי וזאן: מאיר, אני אשמח שתתייחס לעניין, מתעצם ככל שמדובר בנשים עצמאיות, כי מי שתלד בשנת 20/21, בעצם דמי הלידה שלה היו מחושבות בדרך כלל על-פי השנה, ואחרי התיקון של 2016, שהמחוקק באמת נתן את דעתו לעניין, אז אפשר לחשב לה את דמי הלידה, על-פי השנה שבה ילדה, או השנה שקדמה לכן.

הילה שי וזאן: שנת 2020, היא שנה מאוד בעייתית לעצמאיות, כך ייווצר מצב, שאותן הנשים שיילדו בשנת 20/21, כאמור, יקבלו דמי לידה נמוכים, אם בכלל, אני חושבת שכדאי כבוד השר שניתן את הדעת לכך במעוד מועד לגבי אותן הנשים איך אפשר לסייע להן בדמי הלידה, וליצור שיטת חישוב אחרת על מנת שלא ייווצר מצב שאחרי שהן יילדו הן יהיו ללא דמי הלידה.

יפעת שאשא ביטון: תודה רבה, חברת הכנסת הילה שי וזאן.

יפעת שאשא ביטון: בבקשה, מאיר שפיגלר.

מאיר שפיגלר: אני אציין, עצמאיות, מקבלות את דמי הלידה בהתאם למקדמות מה שהן משלמות.

מאיר שפיגלר: את צודקת, שכתוצאה מאירועי הקורונה והמצב שבו עסקים או נסגרו או הפחיתו בצורה ניכרת את היקף הפעילות שלהן, הן גם שינו את הדיווח לגבי המקדמות, ואז, אם מדובר על שנת 2020, מה שאת אמרת – תקף.

מאיר שפיגלר: אנחנו בחנו את זה אתמול.

מאיר שפיגלר: הרעיון הוא לעשות מעשה דומה מאוד למה שעשו ברשות המסים עם המענקים והסיוע שנתנו לכל מיני עצמאים ובעלי עסקים.

מאיר שפיגלר: בהגינות אני אומר לך, לא ישבנו על זה על קוצו של יוד, זו האמת.

מאיר שפיגלר: אבל לעניות דעתי, מה שתקף לגבי הפיצוי שניתן, צריך להיות תקף לגבי הנשים העצמאיות שתלדנה, וזה צריך להיות על בסיס השנה הקודמת הד-הוק שקדמה לה, בהתאם למקדמות המס שהן הלכו ודיווחו עליהן.

הילה שי וזאן: נשמח שזה אכן יקרה כמו שאתה מציין שצריך.

יפעת שאשא ביטון: תודה רבה.

אורנה צח גלרט: תודה רבה.

אורנה צח גלרט: אני מייצגת את לשכת רואי חשבון.

אורנה צח גלרט: המטרה שלי פה באמת לסייע לביטוח הלאומי, גם בקטע הזה של אותן נשים שכירות שהחל מינואר לא יכולות לקבל יותר לא דמי לידה ולא דמי אבטלה.

אורנה צח גלרט: אני לא כל כך בטוחה שהנושא הזה הובן כל כך טוב בשיחות עד עכשיו, הן לא יכולות לקבל דמי לידה, והן לא יכולות לקבל דמי אבטלה מפני שהן לא יכולות לעבוד, אז הן בעצם לא מובטלות לפי החוק.

אורנה צח גלרט: אני חושב שזה מאוד חשוב להדגיש.

אורנה צח גלרט: הנושא הבא, זה אותו נושא של עצמאים שדיברו כאן מאוד יפה.

אורנה צח גלרט: זה גם נושא שאני בקשר עם ביטוח לאומי הרבה מאוד.

אורנה צח גלרט: הנשים העצמאיות, אני רוצה לחזק את זה.

אורנה צח גלרט: אם ב-2020, ההכנסה שלהן מאוד נמוכה, 2021, ההכנסה שלהן תהיה מאוד נמוכה.

אורנה צח גלרט: דמי הלידה שלהן יהיו מאוד נמוכות, בהתאם למקדמות ששילמו, כמו שאומר נכון מאיר, ואחר כך בהתאם לשומות שיגיעו, הן לא יוכלו לקבל יותר פיצוי, וזאת נקודה מאוד חשובה.

אורנה צח גלרט: אותו דבר אנחנו ביקשנו כלשכה גם בנושא תגמולי מילואים.

אורנה צח גלרט: ביקשנו את 2019 כבסיס.

אורנה צח גלרט: הביטוח הלאומי עובד על זה, וכנראה שגם את זה יקבל.

אורנה צח גלרט: אני מאוד מצדיקה היום את קיום הוועדה היום.

אורנה צח גלרט: אני מאחלת לכם הצלחה ענקית במה שאתם עושים.

אורנה צח גלרט: תודה רבה.

יפעת שאשא ביטון: תודה רבה אורנה.

יפעת שאשא ביטון: מאיר, אני רוצה לשאול בהמשך לדבריה, רק כדי לדעת שהנקודה הזאת סגורה.

יפעת שאשא ביטון: כשאנחנו מדברים על דמי הלידה הם יהיו 70% מהשכר הריאלי?

מאיר שפיגלר: לא.

מאיר שפיגלר: אני לא יודע מאיפה בא ה-70%, זה איזה משהו שקיבל לגיטימציה, לא במרכאות, מדמי אבטלה.

מאיר שפיגלר: מפני שדמי האבטלה הם לא אחידים, הם משתנים בהתאם לגיל המובטל, או החלת"ניק, ולגובה השכר שהוא קיבל לפני שהוא יצא לאבטלה, זה נע בין 31% עד 60% או 42% עד 80%, תלוי בגיל האדם.

יפעת שאשא ביטון: אני רוצה לדעת אם דמי הלידה הם לפי השכר הריאלי שלהן, או לפי גובה דמי אבטלה?

יפעת שאשא ביטון: זה מה שמניין.

מאיר שפיגלר: לא.

מאיר שפיגלר: לפי השכר שהן קיבלו לפני שהן יצאו לחל"ת.

יפעת שאשא ביטון: אוקיי.

יפעת שאשא ביטון: זו נקודה מאוד חשובה, אני מבקשת שהיא גם תופיע בסיכום, כי חשוב לנו לוודא שהן גם מקבלות את זה, וגם מקבלות את זה בצורה צודקת.

מאיר שפיגלר: צריך להיות הגון ולומר, הסיפור הזה הותר על-ידי שר הרווחה והביטוח הלאומי מבעוד מועד.

מאיר שפיגלר: אנחנו פעלנו בנושא הזה, אנחנו לא נגררנו, אנחנו הובלנו.

מאיר שפיגלר: הנקודה הזאת מאוד חשובה שתהיה מבחינת המודעות של הציבור ברורה לחלוטין.

יפעת שאשא ביטון: אז איך קרה שאנחנו עברנו את ה-1 לינואר וזה לא טופל?

מאיר שפיגלר: אני אענה.

מאיר שפיגלר: משום העובדה, זה שאנחנו עלינו על זה, זה לא אומר שעלינו על זה מזמן.

מאיר שפיגלר: האירועים בהחלט פוקדים אותנו בהתאם לציר הזמן.

מאיר שפיגלר: לא כל דבר אנחנו יודעים הרבה לפני קיומו.

מאיר שפיגלר: אף אחד לא העלה בדעתו שנשים שנכנסו להיריון, תהיינה במצב של חל"ת יותר מעשרה חודשים, אף אחד לא העלה את זה על דעתו.

מאיר שפיגלר: אבל לפחות אנחנו בוחנים את עצמנו כל הזמן, בודקים מה קורה בציר הזמן, ועושים את הכול כדי לתת מענה כמי שמובילים את העניין, ולא כמי שנגררים אחריו.

יפעת שאשא ביטון: תודה רבה על ההבהרה.

גלי זינגר: שלום לכולם, אני רוצה קודם כל להודות ליושבת-ראש הוועדה על קיום הדיון החשוב הזה.

גלי זינגר: אני רוצה להודות גם לביטוח הלאומי בראשותו של מר מאיר שפיגלר, שבאמת עושה דברים נפלאים ונענה וערני לכל הבעיות שעולות כתוצאה מהמשבר החמור הזה.

גלי זינגר: לשר העבודה והרווחה ולאוצר, שיבינו את החשיבות של הדבר הזה, ואת החשיבות שדמי הלידה ישולמו במלואן לכל הנשים שסובלות מהמשבר, כדי שלא יהיה להן, בנוסף לזה שהן מקבלות דמי אבטלה, ובסופו של דבר לא יקבלו דמי לידה, דווקא בתקופה שהן הכי זקוקות לו, ודמי לידה שעבורן הן שילמו דמי ביטוח לאומי כל השנים.

גלי זינגר: בשדולת הנשים אנחנו פנינו גם לוועדה יחד עם נעמ"ת בקשר לנושא הזה.

גלי זינגר: אנחנו שמחות על הפתרון שנרקם ונמצא, ורק רוצות לוודא שהדבר הזה יטופל בדחיפות, והפרשה הזאת תסתיים.

גלי זינגר: יש סוגיות שהן מגדריות כתוצאה מהמשבר הזה, וברגע שניתנת להן תשומת הלב והפתרון הראוי, אז אנחנו רואות שמביא דברים טובים.

גלי זינגר: זה יכול להיות תקף לכל הנושאים המגדריים, לגבי הנושא של אלימות במשפחה, לגבי נושאים בתעסוקה שאנחנו רואות שעולות חדשות לבקרים.

גלי זינגר: ומה שצריך זה באמת להיות עם היד על הדופק ולתת להן מענה ראוי.

גלי זינגר: אני מצטרפת לקריאה לגבי העצמאיות שאנחנו רואות שקיימת בעיה קשה גם לגביהן.

גלי זינגר: צריך לתת את הדעת ולהסתכל אפילו ל-2019, לגבי עצמאיות שהיו עצמאיות כבר אז, ומנגד, עצמאיות שפתחו עסקים רק עכשיו, למצוא את הפתרון גם עבורן, שהן גם לא ייפגעו בדמי הלידה שלה.

גלי זינגר: תודה.

יפעת שאשא ביטון: תודה רבה, גלי.

יפעת שאשא ביטון: לשמחתנו, הסוגיה הזאת נפתרה.

יפעת שאשא ביטון: אני רוצה לברר עם נציגי הממשלה שאכן אנחנו סגורים בעניין הזה.

יפעת שאשא ביטון: רק אם יש למישהו משהו להוסיף על הדברים שנאמרו כאן, אז אנחנו נאפשר בשמחה.

יפעת שאשא ביטון: אני רואה אותך בת-עמי.

יפעת שאשא ביטון: אם יש לך להוסיף.

בת-עמי דרור דהן: אני רוצה להוסיף בעניין הנשים העצמאיות, שנמצאות תמיד בתחתית אחרי הנשים שיולדות, ויש כמה סוגיות שתלויות ועומדות ואנשי האוצר ורשות המסים מודעים אליהם.

בת-עמי דרור דהן: לצערי, מכיוון שההתנהלות היא מול רשויות המס בנשים עצמאיות, אנחנו פחות נהנות מהרוח הגבית של ביטוח לאומי, שיכול להעביר את תיקוני החוק.

בת-עמי דרור דהן: כרגע, כשאנחנו אומרים על הנושא של הנשים העצמאיות, שהוא עוד עתיד להיפתר, אני רוצה שנבין שאנחנו מדברים על בין 10 אלפים, ל-13 אלף נשים עצמאיות שעתידות ללדת בשנת 2021, וכ-80% מהן, על-פי הנתונים של רשות המסים, נפגעו ממשבר הקורונה.

בת-עמי דרור דהן: אני מצטרפת לברכות על זה שמצבן של הנשים השכירות יהיה טוב, ואנחנו זונחים כרגע מאחור סדר גודל של 10 נשים עצמאיות שאין להן פתרון.

הילה שי וזאן: הוא ענה לזה.

בת-עמי דרור דהן: כן.

בת-עמי דרור דהן: אבל זה גם יהיה בשינוי בחקיקה, לדעתי, לפי מה שהבנתי במאבק הקודם כאן.

בת-עמי דרור דהן: ועוד נקודה שאני רוצה להגיד.

בת-עמי דרור דהן: במאבק הקודם של נשים עצמאיות על שנת 2019, קיבלנו הבטחה מהאוצר, שבעתיד יהיה תיקון חקיקה על מענקי שנת 2021, לנשים שילדו ב-2019.

בת-עמי דרור דהן: אותן נשים שילדו ב-2019, יקבלו עכשיו, במענקי הקורונה של שנת 2021, מענקים זעומים, אם בכלל, מכיוון שבשנת הלידה, היו להן הכנסות נמוכות יותר.

בת-עמי דרור דהן: כשהתנהל המאבק גם כאן בוועדה המכובדת עבור זכויות נשים עצמאיות שילדו ב-2019, כבר אז לפני שלושה חודשים, קיבלנו הבטחה מהאוצר שהעניין הזה יתוקן ותעבור חקיקה.

בת-עמי דרור דהן: הנה, עברו שלושה חודשים, לא עברה חקיקה.

בת-עמי דרור דהן: למאבק שלנו מצטרפות יולדות עצמאיות של שנת 2021, וצריך לתת פה פתרון, ולא הבטחות לחקיקה.

בת-עמי דרור דהן: אנחנו מבינים את מצבן המורכב של היולדות העצמאיות, גם הן חייבות להיות חלק מהפתרון.

יפעת שאשא ביטון: מסכימה לגמרי.

יפעת שאשא ביטון: תודה רבה על ההערה.

יפעת שאשא ביטון: נשמע את נציג האוצר.

יפעת שאשא ביטון: נתנאל, אני אשמח שתתייחס לשתי הסוגיות האלה, כי צודקת בת עמי, הייתה פה התחייבות שהדברים יתוקנו.

יפעת שאשא ביטון: והנה, אנחנו צריכים לתקן גם לגבי אלה שילדו ב-2021.

יפעת שאשא ביטון: אשמח להתייחסות רחבה.

יפעת שאשא ביטון: בבקשה.

נתנאל אשרי: צהריים טובים.

נתנאל אשרי: קודם כול, אני בטוח שמנכ"ל הביטוח הלאומי כבר עדכן את הוועדה שהגיעו להסכמות בינו לבין שר האוצר בנוגע לדמי הלידה, ישולמו לפי השכר האחרון, ולא בהתאם לדמי האבטלה.

נתנאל אשרי: יש לנו עוד קצת עבודת מטה בעניין הזה כדי להבין בדיוק את המספרים והנתונים, ולהביא את המקור הנדרש.

נתנאל אשרי: אבל באופן עקרוני, זה ההסכם שיש ואיתו אנחנו מתקדמים.

יפעת שאשא ביטון: כשאתה אומר נדרשת עוד עבודת מטה, זה אומר שזה הולך לעכב לנו את התהליך, או שאתם קודם כול יוזמים?

נתנאל אשרי: ממש לא.

נתנאל אשרי: לגבי הנושא של נשים עצמאיות.

נתנאל אשרי: לצערי, זה פחות תחום האחריות שלי בתוך משרד האוצר.

נתנאל אשרי: אני יכול לברר מעט יותר.

נתנאל אשרי: אני אחראי יותר לתחום של הביטוח הלאומי באמת, והסוגיה של העצמאים נמצאת בצוות שאחראי יותר על רשות המסים.

נתנאל אשרי: אני בטוח שנוכל לבדוק מה קורה איתם.

נתנאל אשרי: גם בנושא דמי לידה לעצמאיות שמנכ"ל הביטוח הלאומי דיבר עליו.

נתנאל אשרי: אנחנו, כמובן נדון בדברים בינינו ונבין לאן פני הדברים, בטוח שנגיע להסכמות גם בנושא הזה.

יפעת שאשא ביטון: אני מבינה.

יפעת שאשא ביטון: אני יודעת שאתם רפרנטים, אתם מחולקים לפי תחומים.

יפעת שאשא ביטון: אבל בסוף צריך להסתכל על זה בראייה רחבה, אחרת זה חלם.

יפעת שאשא ביטון: אנחנו הרי מדברים בסוגיה של דמי אבטלה, צריך לטפל בדמי אבטלה בכלל לנשים, בין אם הן עצמאיות, שכירות, או כל סטטוס אחר, הדברים חייבים להיות מטופלים בראייה רחבה.

יפעת שאשא ביטון: הסיפור באמת של אותן נשים שילדו ב-2019, וכל המענקים שלהן מושפעים מהלידה ב-2019, גם זה לא טופל.

יפעת שאשא ביטון: אנחנו כבר עשרה חודשים באירוע זה לא נולד אתמול.

יפעת שאשא ביטון: אני מאוד מבקשת שאנחנו נקבל מסמך כבר עד מחר שאומר לנו בדיוק איפה הדברים עומדים כדי שאנחנו נוכל לעדכן גם את הנשים.

יפעת שאשא ביטון: בסוף זה התפקיד שלנו – לתקן את העיוותים האלה.

יפעת שאשא ביטון: הנשים האלה יושבות בבית ומחכות, גם ככה הן מתגלגלות בתוך המצוקה הזו של המשבר שכולנו נמצאים בה.

יפעת שאשא ביטון: תודה רבה.

יפעת שאשא ביטון: בבקשה, נציגת משרד המשפטים.

יפעת שאשא ביטון: היי הדיל, בשורות טובות תתנו לנו.

יפעת שאשא ביטון: איפה אנחנו עומדים מבחינת הסטטוס, אותה הצעת חוק שמדוברת כאן?

הדיל יונס: טיוטת התזכיר הועברה במסלול הרגיל מבחינת משרד המשפטים לבחינה המשפטית הרגילה שבדרך כלל קודמת או מקבילה לקידום חקיקה, בעיקר חקיקה ראשית, אבל גם בהיבט של קידום חקיקה בתקופת בחירות לנוכח בחירת היועץ המשפטי לממשלה, ביחס לדרישה לחובה של הממשלה והכנסת לנהוג באיפוק ברישום בתקופת הבחירות, ולא ראינו בקידום החקיקה קושי שבעניינו בשני היבטים אלו, וגם אושרה בעצם לנוכח הדחיפות, אנחנו מבינים גם שהחקיקה צריכה להיכנס לתוקף ממש בשבועות הקרובים.

יפעת שאשא ביטון: צריכה להיכנס לתוקף מה-1 לינואר נכון מאיר?

מאיר שפיגלר: כן.

הדיל יונס: מהבחינה הזאת בעצם אנחנו אישרנו, והמשנה ליועץ המשפטי לממשלה סמך את ידו על קידום החקיקה, ונשאר להביא את זה לאישור הממשלה, ולהניח את זה על שולחן הוועדה הרלבנטית בכנסת.

יפעת שאשא ביטון: מה שאני מבינה ממך, אם אני מסכמת את זה עבור מי שצופה בנו, שזה בתהליך מאוד מתקדם, זה עבר את כל הפרוצדורות והאישורים המשפטיים.

יפעת שאשא ביטון: אנחנו כמובן נעקוב.

יפעת שאשא ביטון: תודה רבה הדיל.

תמר בן דרור: אני לא אאריך, אני רוצה להצטרף למה שנאמר לגבי ההתייחסות לסוגיה הזאת שהיא מאוד חשובה, אנחנו שמחות שמקדמים אותה בצורה מהירה.

תמר בן דרור: רציתי רק להתייחס לכך, לא שמעתי לגבי התייחסות לעניין חישוב שמיטיב ביותר עם היולדת.

תמר בן דרור: אני עו"ד ב"קו החם".

תמר בן דרור: אנחנו מקבלות הרבה פניות בנושא הזה של גובה דמי הלידה, מה יהיה בעצם גובה דמי הלידה במצב הזה, נשמח להבין.

תמר בן דרור: בנוסף, להתייחס לדברים שהעלו חברות הכנסת בנוגע למנגנון ההיתרים, ורק לומר שבאמת אנחנו נשמח לשמוע ממשרד העבודה והרווחה את ההתייחסות להערות לגבי המנגנון שיהיה מנגנון שיוכל למצות את הבדיקה של המעסיקים שמבקשים לקבל היתר לפיטורין והיתר לחל"ת, בעצם בכלל למנוע את המצב שאליו הגיעו אותן יולדות שבעצם מובטלות ובחל"ת כבר עשרה או תשעה חודשים.

יפעת שאשא ביטון: את מתכוונת לשכירות מה יהיה גובה דמי הלידה?

יפעת שאשא ביטון: כי דובר כאן שזה יהיה בהתייחס לשכר הריאלי ולא לדמי אבטלה.

יפעת שאשא ביטון: זאת אומרת, כבר ניתנה לזה תשובה.

תמר בן דרור: כן, רק השאלה היא, האם מישהי הועסקה במשרות חלקיות במהלך התקופה הזאת, והושלמו לה דמי אבטלה, כי בעצם היא הייתה מועסקת בצורה חלקית, האם עדיין התחשבו ויילכו אחורה, לתקופה שבה היה גובה השכר שלה הגבוה ביותר.

יפעת שאשא ביטון: נאפשר למנכ"ל הביטוח הלאומי להשיב.

מאיר שפיגלר: החישוב של דמי הלידה יישאר כפי שהוא היה תמיד.

מאיר שפיגלר: הן תקבלנה את דמי הלידה בהתאם למה שהיה הכנסתן כשכירות לפני כן, כאילו ולצורך העניין, הסוגיה הזאת של עשרת החודשים - - -

יפעת שאשא ביטון: לפני העשרת חודשים.

מאיר שפיגלר: חד-משמעית.

מאיר שפיגלר: זאת אומרת, מה שהיה כלפי כל היולדות, יהיה מנת חלקן של היולדות שתיכנסנה תחת האכסניא של התיקון שכרגע עומד על הפרק מבחינת החוק.

יפעת שאשא ביטון: זה התייחס למה שהיה לפני תקופת הקורונה, ולא לגבי התקופה האחרונה.

איציק שמולי: כל הרעיון פה היה לנסות וליצור מצב שבו אנחנו לפחות מבחינת הזכאות לדמי לידה, מתעלמים מהנסיבות המיוחדות של הקורונה, ומאפשרים את תשלום דמי האבטלה כאילו אנחנו נמצאים במצב קיים כמובן על מנת לא לאפשר פגיעה באותן נשים.

איציק שמולי: ולכן, אנחנו הולכים פה לפרשנות, בהנחיה שלי כמובן, זו מלאכת הפרשנות הכי מרחיבה שאפשר מבחינת הזכאות של אותן נשים לדמי אבטלה.

איציק שמולי: כמובן, כשאני אומר פרשנות מרחיבה, זה אומר ללכת למה שהיה לפני הקורונה.

איציק שמולי: אם אישה עבדה באיזושהי עבודה מזדמנות בשלהי הגל הראשון, כמובן שזה לא הוגן להסתכל על השכר שהיה שם.

איציק שמולי: גם לגבי המנגנון והפרוצדורה, הפרוצדורה קיימת של מתן תשלום דמי לידה קיימת בביטוח הלאומי עשרות בשנים.

איציק שמולי: אנחנו לא משנים שום דבר מהפרוצדורה הזו.

איציק שמולי: הפרוצדורה קיימת, אנחנו רק עושים שינוי בהגדרות של החוק היבש, כך שאנחנו נוכל להתעלם מתקופת הקורונה, ולשלם לאותן נשים את דמי הלידה שהן זכאיות לקבל אותן אילולא היו כאן נסיבות מיוחדות.

יפעת שאשא ביטון: תודה רבה השר שמולי.

תמר בן דרור: לא שמעתי שהייתה התייחסות רק למנגנון של ההיתר.

מאיר שפיגלר: לגבי פיטורין של נשים.

איציק שמולי: קודם חברת הכנסת עאידה תומא סלימאן, העלתה את הנקודה הזאת.

איציק שמולי: אולי זה נתון להחלטת יושבת-הראש, או להחלטת יושב-ראש ועדת העבודה והרווחה.

איציק שמולי: אולי כדאי לייחד דיון לעניין של פיטורי נשים בתקופת הקורונה, או הוצאתן לחל"ת.

איציק שמולי: אני יודע מה הייתה הנחייה הגורפת שלי, כפי שאמרתי קודם, ותיכף מאיר דוד יוכל להתייחס.

איציק שמולי: ההנחיה שלנו באופן חד-משמעי, דיברה על זה שאין יותר לתת אישורים אוטומטיים לגופים להוצאה של נשים לחל"ת או לפיטורין.

איציק שמולי: כל מקרה חייב להיבדק לגופו.

איציק שמולי: בואו נבין רק דבר אחד.

איציק שמולי: התקופה הזו היא תקופה שכן יש נסיבות מיוחדות.

איציק שמולי: זאת אומרת, 75 אלף עסקים נסגרו במדינת ישראל בשנה הזו, בשנת 2020, כך שאם עסק נסגר, מן הסתם כל העובדים והעובדות שלו נפגעים, כי הפרופורציות הן פרופורציות שאי אפשר להשוות אותן למה שהיה בשנים קודמות.

מאיר דוד: שלום לכולם.

מאיר דוד: המנגנון הוא מאוד פשוט.

מאיר דוד: כל בקשה של מעסיק שמתקבלת, גם תמר מכירה את זה, חלק מההנחיות כתבנו בשיתוף עם הארגונים גם.

מאיר דוד: כל פנייה שמתקבלת ממעסיק נבדקת הן על ידי המעסיק והן על ידי העובדת.

מאיר דוד: נעשה תשאול של העובדת, נעשה תשאול של מעסק.

מאיר דוד: ככל שהוא טוען לסגירת העסק, הוא צריך להוכיח לנו שאכן הוא סגר את העסק, שאכן הוא לא מעסיק את העובדים.

מאיר דוד: אנחנו דורשים ממנו שיראה לנו ראיות לכך שהעובדת הזאת לא הולכת לצאת לחל"ת, או לא הולכת להיות מפוטרת, רק בגלל היותה בהריון, או רק בהיותה בתקופה הוגנת, אלא ההשלכה על כלל העובדים.

מאיר דוד: המנגנון הזה כבר קיים אצלנו ממרץ, למעט התקופה של השבועיים של התקש"ח, שציינה חברת הכנסת סלימאן.

מאיר דוד: אנחנו עובדים כך כבר עשרה חודשים עם כל הכוח האדם שיש לנו במינהל.

מאיר דוד: מתחנו את כוח האדם מקצה לקצה.

מאיר דוד: אין עובד שלא נרתם לנושא הזה.

מאיר דוד: אני אומר, עברנו את הגל השני, ועכשיו אנחנו בתוך הגל השלישי.

מאיר דוד: גברתי, כל הודעה בתקשורת, או כל החלטת ממשלה, או אפילו רעיון בממשלה שעדיין לא מגובש, משפיע בצורה משמעותית.

מאיר דוד: זה מעלה את גל הבקשות - כבר אני רואה בשבוע האחרון 500, 600 בקשות לאנשים שנערכים לגל השלישי, מה יהיה אם יותר סגר מוחלט וכל מערכת החינוך ייסגר, וכל העסקים ייסגרו.

מאיר דוד: אני מבטיח לכולם, כל בקשה באופן פרטני, ככל שהעובדת מתנגדת או מעלה טענות של - המעסיק מפלה אותי, יהיה שם סירוב, לא יינתן היתר.

מאיר דוד: כל בקשה אנחנו יורדים לעומקה של הבקשה, וגם בהחלטה אנחנו מתייחסים באמת למכלול השיקולים שהציג המעסיק והציגה העובדת.

מאיר דוד: לצערי, נכון, כמו שציינו פה, כמות ההיתרים היא גבוהה, אבל בואו נזכור מה היה לנו ממרץ עד עכשיו – מיליון מובטלים, היום, אנחנו על סביב ה-600 אלף.

מאיר דוד: עדיין כמות גדולה מאוד של עסקים סגורה באופן חלקי, וכמות לא מעטה של עסקים נסגרו באופן קליל.

מאיר דוד: ולכן, העובדים כולם הולכים הביתה ברובם, וזה רוב המקרים, רבותיי, רוב המקרים שלנו בחלת"ים, או בפיטורים של העובדים שהעסקים נסגרים וכל העובדים הולכים הביתה גם אם זה לתקופה מוגבלת.

מאיר דוד: מעטים המקרים שאנחנו נותנים היתר שהעסק ממשיך לעבוד, אבל אי אפשר למצוא פתרון לאותה עובדת.

מאיר דוד: אנחנו משתדלים למצוא פתרונות ביחד עם המעסיק, איך קודם כל לתת פתרון לאותה עובדת להמשיך להעסיק אותה, אפילו על פני העובדים האחרים.

מאיר דוד: זה המנגנון, הוא עובד כבר כך עשרה חודשים.

מאיר דוד: תמיד יש מה לשפר בו.

מאיר דוד: אנחנו בשיח מתמיד עם הארגונים.

מאיר דוד: אנחנו מקבלים מהם פידבקים.

מאיר דוד: אנחנו גם לומדים מטעויות של העבר.

מאיר דוד: כן, כולנו חשופים גם לטעויות ומנסים איך לשפר אותן.

מאיר דוד: אבל ככל שהתקופה הזאת נמשכת, האתגר הוא הולך וגדל.

מאיר דוד: ככל שהתקופה הזאת תימשך ויהיו יותר חלת"ים, האתגר יהיה הרבה יותר גדול והרבה יותר קשה להתמודד איתו.

מאיר דוד: אני מאוד שזה באמת יילך והצטמצם וייגמר המצב הזה כמה שיותר מהר, כדי שלא נצטרך להמשיך ולתת כמות כזאת גדולה של היתרים.

מאיר דוד: אבל רוב ההיתרים הם לחלת"ים בגלל שרוב העסקים כבר לא פעילים בתקופה הזאת.

יפעת שאשא ביטון: תודה רבה.

יפעת שאשא ביטון: אנחנו כולנו שותפים לתקווה שהתקופה הזו תסתיים במהרה בימינו.

יפעת שאשא ביטון: אבל בואו לא נתעלם מהעבודה שאת השבר האמיתי אנחנו נפגוש כאן בסביבות חודש יוני, שייגמרו החל"תים והאבטלה, ולא בטוח שלכולם יהיה לאן לחזור מבחינת מקומות העבודה.

יפעת שאשא ביטון: כמובן, נהיה כדי לעקוב.

יפעת שאשא ביטון: ברשותכם, אני רוצה לסכם את הדיון.

יפעת שאשא ביטון: אז קודם כל, אני מודה לך השר שמולי שהשתתפת בדיון, וגם לך, מאיר שפיגלר, מנכ"ל הביטוח הלאומי, גם על ההשתתפות בדיון, וגם על המאמצים שנעשו בימים האחרונים כדי לתקן את העיוות הזה שנוצר.

יפעת שאשא ביטון: אנחנו מבקשים לקבל בשבוע הבא כבר עדכון סטטוס לגבי קידום החקיקה, לוודא שהחקיקה מגיעה לאן שצריך בכנסת, או אם אתם עושים את זה בערוצים אחרים, ובלבד, שיהיה ברור לכולם, שאף יולדת לא תיפגע גם באופן רטרואקטיבי מה-1 לינואר.

יפעת שאשא ביטון: אנחנו מבקשים מהאוצר התייחסות כבר מחר לגבי הנושא הזה לדעת שהוא סגור מבחינתכם, וגם לגבי הנושא של נשים עצמאיות שיולדות – גם מבחינת דמי הלידה וגם מבחינת המענקים שמושפעים מדמי הלידה ומהלידה שהייתה ב-2019.

יפעת שאשא ביטון: תודה רבה לכולם.

יפעת שאשא ביטון: הישיבה נעולה.